Амяла і амялушкі
*Віктар Гардзей*

Хоць мяцеліца мяла,

Пры дарозе

Зелянела амяла

На бярозе.

Вунь паміж галін густых

Тое дзіва:

Як шары, вісяць кусты

Сіратліва.

То для птахаў амяла

Згаладнелых

Шмат ад лета зберагла

Ягад белых.

Іх з нязнанае пары

Любяць птушкі —

Верабейкі, снегіры,

Амялушкі.

Вось чародкаю ляцяць

Верабейкі:

Мусіць, хочуць паспытаць

Ягад клейкіх.

Снегіры за імі ўслед

Падлятаюць.

«Не спазніцца б на абед»,

Разважаюць.

Прыляцелі і глядзяць

Сумна птушкі:

На бярозе ўжо сядзяць

Амялушкі.

Сакавітыя плады

Падзяўбаны —

Прачынацца ў халады

Трэба рана.

Амялушак амяла

Пакарміла…

А мяцеліца мяла

I круціла.